Συνέλευση Ίσης Εκπροσώπησης της Σύμβασης που συνάφθηκε μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Ένωσης (ΑΚΕ-ΕΕ) - Εγκριθέντα ψηφίσματα για τη νότια Αφρική (ΑΚΕ-ΕΕ 2124/97/τελ.)

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στις Βρυξέλλες από τις 17 έως τις 20 Μαρτίου 1997,

Α. έχοντας επίγνωση των ενδείξεων ότι υπάρχει έντονη εξάρτηση των φτωχών αγροτικών πληθυσμών από τους άγριους πόρους και ότι οι πόροι αυτοί μπορούν να λειτουργήσουν ως κινητήρια δύναμη για τη βιώσιμη αγροτική ανάπτυξη,

Β. έχοντας υπόψη ότι η μεγαλύτερη περιβαλλοντική απειλή στην Αφρική έγκειται στη μείωση της παραγωγικότητας των εδαφών και δασών λόγω της όλο και εντονότερης καλλιέργειας και βόσκησης χέρσων περιθωριακής σημασίας για τη γεωργία περιοχών,

Γ. έχοντας επίγνωση του γεγονότος ότι η διατήρηση των άγριων ειδών και του περιβάλλοντός τους θα επιτύχει μακροπρόθεσμα μόνο εάν μπορέσει να παράγει έσοδα ως οικονομικώς ανταγωνιστική μορφή χρησιμοποίησης των εδαφών και ότι η αξία των άγριων ειδών θα πρέπει να αυξηθεί έαν θέλουμε να καταστεί δυνατή η από οικονομικής απόψεως ανταγωνιστική χρησιμοποίηση των εδαφών,

Δ. έχοντας επίγνωση της επιτυχίας που σημειώνουν τα ολοκληρωμένα προγράμματα διαφύλαξης και ανάπτυξης που βασίζονται στη διαχείριση άγριων ειδών και εφαρμόζονται από αγροτικές κοινότητες στην περιοχή της νότιας Αφρικής,

Ε. αναγνωρίζοντας ότι τέτοια κοινοτικά συστήματα διαφύλαξης μπορούν να αποτελέσουν πηγή πραγματικών και απτών ωφελειών για τις κοινότητες, μέσω της βιώσιμης χρησιμοποίησης άγριων πόρων,

ΣΤ. λαμβάνοντας υπόψη ότι η Ζιμπάμπουε θα φιλοξενήσει το Παγκόσμιο Φόρουμ Βιοποικιλίας και τη 10η Διάσκεψη των συμβεβλημένων στη CITES (Σύμβαση για το διεθνές εμπόριο των ειδών άγριας χλωρίδας και πανίδας που απειλούνται με εξαφάνιση) μερών τον Ιούνιο 1997,

1. καλεί την ΕΕ να υποστηρίξει ενεργώς τα βασισμένα σε αφρικανικές κοινότητες προγράμματα διαχείρισης φυσικών πόρων, που αποσκοπούν στη διατήρηση των φυσικών πόρων μέσω της χορήγησης πλήρων σχετικών εξουσιών στις αγροτικές κοινότητες και μέσω της βιώσιμης χρησιμοποίησης των άγριων ειδών 7

2. καλεί την ΕΕ να εφαρμόσει πολιτική διαφύλαξης της βιοποικιλίας που να συμβιβάζεται με τις αρχές της βιώσιμης χρησιμοποίησης και ισόρροπης κατανομής των ωφελειών της βιολογικής ποικιλίας της υφηλίου καθώς και με τις στρατηγικές για τη διαφύλαξη της βιοποικιλομορφίας που εφαρμόζουν οι χώρες της νότιας Αφρικής με στόχο τη συμφιλίωση της διαφύλαξης της βιοποικιλομορφίας με τη βελτίωση της ποιότητας διαβίωσης των φτωχών τους αγροτικών πληθυσμών 7

3. καλεί τα κράτη μέλη της ΕΕ να υποστηρίξουν, επ` ευκαιρία της 10ης Διάσκεψης των συμβεβλημένων στη CITES μερών, τις προτάσεις των χωρών της νότιας Αφρικής για τη διαφύλαξη των άγριων ειδών χλωρίδας και πανίδας μέσω της αξιοποίησης της πλήρους οικονομικής τους αξίας για σκοπούς διαφύλαξης και ανάπτυξης 7

4. παροτρύνει τα συμβεβλημένα στη CITES μέρη που θα συμμετάσχουν στην προσεχή διάσκεψη, να βασίσουν τις αποφάσεις τους στις καλύτερες διαθέσιμες επιστημονικές πληροφορίες, ούτως ώστε τα προγράμματα διαφύλαξης και αγροτικής ανάπτυξης στη νότια Αφρική που βασίζονται στη βιώσιμη διαχείριση των άγριων ειδών να μη διακυβευτούν από την επιβολή Δυτικών αξιών που συχνά αγνοούν τις ανθρώπινες ανάγκες 7

5. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή, στη Γραμματεία της CITES και στη Γραμματεία της Σύμβασης για τη Βιοποικιλία.